Italienske medier: Mulla Krekar dømt til tolv års fengsel
Mulla Krekar i Oslo tingrett da han i 2016 ble fremstilt for varetektsfengsling på grunn av fare for at han ville unndra seg rettsforfølgelse i Italia. Her med sin advokat Brynjar Meling. Foto: Gorm Kallestad / NTB scanpix
Overfor VG omtaler Meling dommen som «juks og fanteri».
– Mulla Krekar har ikke hatt mulighet til å legge fram bevis, fått forklart seg, eller fått snakket med advokaten sin. Italia fremstår som en bananrepublikk, og enhver oppegående person, med mindre man er justisminister for Fremskrittspartiet, som har litt kjennskap til rettsstaten, vil avsløre dette som et politisk makkverk, sier han til avisen.
Meling sier at alle ankemuligheter skal prøves.
Ikke fått utleveringsbegjæring
Pressevakt Raheela Chaudhry i Justisdepartementet skriver i en epost til NTB at de tar dommen mot Krekar til etterretning.
På spørsmål om en mulig utlevering av Krekar svarer hun at dommen ikke er rettskraftig og at den kan påankes.
– På nåværende tidspunkt foreligger det ingen utleveringsbegjæring fra Italia i saken, skriver Chaudhry.
Fem andre dømt
De fem andre tiltalte i saken er dømt til mellom sju og et halvt og ni års fengsel, skriver Rai News.
Najmuddin Faraj Ahmad, kjent som mulla Krekar, ble sammen med en rekke menn pågrepet 12. november 2015. Pågripelsene inngikk i en koordinert aksjon satt i verk av italiensk politi.
Mener han var leder
Italienske myndigheter hevder Krekar leder et terrornettverk kalt Rawti Shax med tilknytning til Den islamske staten (IS). Italiensk politi mener Krekar var lederen for 16 andre kurdiske irakere og kosovoalbanere som alle ble pågrepet under aksjonen.
Aktor ba om ti års fengsel for Krekar og åtte år og seks måneders fengsel for to medtiltalte, mens det ble bedt om sju år for tre andre, ifølge italienske Rai News.
Utsatt en rekke ganger
Siden 2003 har mulla Krekar stått oppført på FNs terrorliste. Der er han utpekt som grunnlegger av den islamistiske gruppen Ansar-al-Islam som sto i kontakt med al-Qaida og med Osama bin Laden.
Krekar ville ikke reise til Italia for å delta i rettssaken.
Rettssaken mot Krekar i Italia er blitt utsatt en rekke ganger.
Hva er mulla Krekars egentlige navn?
Najmuddin Faraj Ahmad